钦定古今图书集成/历象汇编/庶征典/第098卷 > 魏
## 钦定古今图书集成/历象汇编/庶征典/第098卷 > 魏

### 明帝太和五年清商殿灾

按《魏志明帝本纪》，不载。　按《宋书五行志》，“魏明帝太
和五年五月，清商殿灾。初，帝为平原王，纳河南虞氏
为妃，及即位，不以为后，更立典虞车工卒毛嘉女，是
为悼皇后。后本仄微，非所宜升，以妾为妻之罚也。”

### 青龙元年洛阳宫鞠室灾

按《魏志明帝本纪》，“青龙元年六月，洛阳宫鞠室灾。”
按《宋书五行志》：“魏明帝青龙元年，洛阳宫鞠室灾。二
年，崇华殿灾，延于南阁，缮复之。至三年七月，此殿又
灾。帝问高堂隆：‘此何咎也？于礼宁有祈禳之义乎’？对
曰：‘夫灾变之发，皆所以明教诫也。惟率礼修德，可以
胜之。《易传》曰：‘上不俭，下不节，孽火烧其室’。又曰：‘君高
其台，天火为灾’。此人君苟饰宫室，不知百姓空竭，故
天应之以旱，火从高殿起也。按旧占，灾火之发，皆以
台榭宫室为诫。今宜罢散民役，务从节约，清扫所灾
之处，不敢于此有所营造；萐蒲嘉禾必生此地，以报
陛下虔恭之德’。”不从，遂复崇华殿，改曰九龙。以郡国
前后言龙见者九，故以为名。多弃法度，疲民逞欲，“以
妾为妻”之应也。

青龙二年，崇华殿火。

按：《魏志明帝本纪》：“二年夏四月，崇华殿火。”

青龙三年，魏崇华殿灾。

按《魏志明帝本纪》：“三年三月，大治洛阳宫，起昭阳太
极殿，筑总章观，百姓失农。时直臣杨阜、高堂隆等各
数切谏，虽不能听，帝优容之。秋七月，洛阳崇华殿灾。”

按《高堂隆传》，“隆迁侍中，犹领太史令。崇华殿灾，诏。”

问隆：“此何咎于礼，宁有祈禳之义乎？”隆对曰：“夫灾变
之法，皆所以明教戒也，惟率礼修德，可以胜之。《易传》
曰：‘上不俭，下不节，孽火烧其室’。又曰：‘君高其台，天火
为灾’。此人君苟饰宫室，不知百姓穷竭，故天应之以
旱，火从高殿起也。上天降鉴，故谴告陛下，陛下宜增
崇人道，以答天之意。昔太戊有桑，榖生于朝，武丁有
雊，雉登于鼎，皆闻灾恐惧，侧身修德，三年之后，远夷
朝贡，故号之曰中宗、高宗，此前代之明鉴也。今案《旧
史》，灾火之发，皆以台榭宫室为诫。然今宫室之所以
充广者，实由宫人猥多之故。宜简择，留其淑懿，如周
之制，罢省其馀。此则祖己之所以训高宗，高宗之所
以享远号也。”诏问隆：吾：“闻汉武帝时，柏梁灾，而大起
宫殿以厌之，其义云何？”隆对曰：“臣闻西京柏梁既灾，
越巫陈方建章是经，以厌火祥，乃夷越之巫所为，非
圣贤之明训也。《五行志》曰：‘柏梁灾，其后有江充巫蛊
也。卫太子事。如《志》之言，越巫建章无所厌也。孔子曰：
‘灾者，修类应行，精祲相感，以戒人君’。是以圣主睹灾
责躬，退而修德，以消复之。今宜罢散民役，宫室之制，
务从约节，内足以待风雨，外足以讲礼仪。清埽所灾
之处，不敢于此有所立作。萐蒲嘉禾，必生此地，以报
陛下虔恭之德，岂可疲民之力，竭民之财，实非所以
致符瑞而怀远人也’。”帝遂复崇华殿。时郡国有九龙
见，故改曰九龙殿。